**Barne- og likestillingsdepartementet**

**Innspillsmøte om #metoo 31. 1. 2018**

**Innspill fra Norges kvinnelobby**

Kvinnebevegelsen har lenge vært opptatt av seksuell trakassering. Dette er den groveste av menns hersketeknikker - dette med å påføre kvinner skyld og skam.

Vi ønsker oss et lavterskeltilbud som knyttes til et *styrket* likestillings- og diskrimineringsombud. Ombudet kan jo ta imot varsler og bør etablere en åpen *varslertelefon og nettsted* og gi råd og veiledning til varsleren

* om dette *er* noen sak for oppfølging
* om den bør følges opp ved å kontakte ledelsen der trakasseringen har funnet sted
* om saken bør føres for likestillings- og diskrimineringsnemnda
* eller om saken er så grov at den bør gå til politi og rettsvesen
* *og* sørge for at varsleren får fri rettshjelp og evt. hjelp av psykolog eller annen støtte

Vi vil altså at nemnda bør kunne behandle saker om sekstrakassering og få kompetanse til det, slik også FNs kvinnediskrimineringskomite ba regjeringen om i høst.

Ombudet bør kunne ta opp saker etter arbeidsmiljøloven.

Vær klar over at det vil trengs *penger* til et slikt lavterskeltilbud - til ombudet, til fri rettshjelp og psykologisk hjelp og støtte.

For øvrig støtter vi forslag som er kommet fram om forebygging og opplæring.

Og vi støtter at det er behov for mer kunnskap - det kan bl.a. framskaffes gjennom Forskningsrådets nye program om Velferd, arbeid og integrering som BLD skal være med på å finansiere.

Bjørg Ofstad

styremedlem i Norges kvinnelobby

**Norges kvinnelobby er en paraplyorganisasjon for ti kvinneorganisasjoner**

[Internasjonal kvinneliga for fred og frihet](http://www.ikff.no/), [Juridisk rådgivning for kvinner](http://www.jurk.no/), [Krisesentersekretariatet](http://www.krisesenter.com/), [Kvinnefronten](http://www.kvinnefronten.no/), [Kvinnegruppa Ottar](http://www.kvinnegruppa-ottar.no/), [Kvinneuniversitetet i Norden](http://www.kvinnor.no/), [MiRA – Ressurssenter for kvinner med minoritetsbakgrunn](http://www.mirasenteret.no/), [Norsk Kvinnesaksforening](http://www.kvinnesak.no/), [Norske kvinnelige juristers forening](http://www.nkjf.no/), [SNF-Sámi NissonForum/Samisk KvinneForum](http://www.saminissonforum.org/)

**Formål for Norges kvinnelobby**

Norges kvinnelobby er et samarbeidsforum for organisasjoner som har som formål å ivareta kvinners interesser.

Norges kvinnelobby skal arbeide for å fremme kvinners menneskerettigheter på grunnlag av FNs kvinnekonvensjon (CEDAW), handlingsprogrammet fra FNs 4. kvinnekonferanse i Beijing og andre grunnleggende dokumenter om kvinners friheter og menneskerettigheter.

Norges kvinnelobby skal:

* utvikle og utdype samarbeidet innen kvinnebevegelsen i Norge,
* samordne og drive felles saker og fremme kvinners felles interesser,
* informere og påvirke i kvinnepolitiske spørsmål,
* bekjempe all diskriminering av kvinner, strukturelt og individuelt, og arbeide for å styrke kvinners stilling, og
* ta hensyn til forskjeller mellom kvinner, der kvinner har ulike behov, perspektiver og identiteter gjennom livet.